CELEX: 32021R1786
Language: et
Date: 2021-10-08 00:00:00
Title: Komisjoni rakendusmäärus (EL) 2021/1786, 8. oktoober 2021, millega parandatakse rakendusmäärust (EL) 2021/78 seoses rakendusmääruses (EL) 2020/600 sätestatud erandiga rakendusmäärusest (EL) 2016/1150 veinisektori riiklike toetusprogrammide muudatuste osas

11.10.2021   
               
               
                  ET
               
               
                  Euroopa Liidu Teataja
               
               
                  L 359/100
               
            
         KOMISJONI RAKENDUSMÄÄRUS (EL) 2021/1786,
         8. oktoober 2021,
         millega parandatakse rakendusmäärust (EL) 2021/78 seoses rakendusmääruses (EL) 2020/600 sätestatud erandiga rakendusmäärusest (EL) 2016/1150 veinisektori riiklike toetusprogrammide muudatuste osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 54 punkti a,
         ning arvestades järgmist:
         
                     (1)
                  
                  
                     Komisjoni rakendusmäärusega (EL) 2020/600 (2) on kehtestatud mitu erandit kehtivatest eeskirjadest, sealhulgas veinisektoris kehtivatest eeskirjadest, et kergendada veiniettevõtjate olukorda ja aidata neil tulla toime COVID-19 pandeemia mõjuga. Eelkõige võimaldas see liikmesriikide teha ajutiselt erandeid komisjoni rakendusmääruse (EL) 2016/1150 (3) artikli 2 lõikest 1, et vajaduse korral muuta veinisektori riiklikke toetusprogramme seoses määruse (EL) nr 1308/2013 artikli 45 lõike 1 punktis a ja artiklites 46–52 osutatud meetmetega.
                  
               
                     (2)
                  
                  
                     Sellise paindlikkuse eesmärk oli võimaldada liikmesriikidel kiiresti reageerida COVID-19 pandeemiast tingitud erandlikele asjaoludele ja teha muudatused oma riiklikes toetusprogrammides niipea kui seda vajalikuks peetakse. Selle põhjuseks oli vajadus võimaldada liikmesriikidel kohandada sagedamini juba kehtivaid meetmeid, aga nagu on osutatud rakendusmääruse (EL) 2020/600 põhjenduses 6, lisada ka täiendavad meetmed oma riiklikesse toetusprogrammidesse kohe pärast kõnealuse määruse jõustumist, selle asemel et oodata järgmist muudatusettepanekute esitamise tähtaega.
                  
               
                     (3)
                  
                  
                     Lisaks määruse (EL) nr 1308/2013 artikli 45 lõike 1 punktis a ja artiklites 46–52 sätestatud meetmetele anti liikmesriikidele võimalus lisada oma riiklikesse toetusprogrammidesse ajutised erakorralised meetmed „veini destilleerimine kriisiolukorras“ ja „veini kriisiladustamise toetus“ nagu on osutatud vastavalt komisjoni delegeeritud määruse (EL) 2020/592 (4) artiklites 3 ja 4. Tahtmatu väljajätmise tõttu ei nimetatud neid kahte erakorralist meedet sõnaselgelt rakendusmääruse (EL) 2020/600 artikli 2 lõikes 1 loetletud meetmete hulgas.
                  
               
                     (4)
                  
                  
                     Delegeeritud määruse (EL) 2020/592 artikli 3 lõikest 9 ja artikli 4 lõikest 8 nähtub, et rakendusmääruse (EL) 2016/1150 artiklit 2 kohaldatakse mutatis mutandis vastavalt meetmete „veini destilleerimine kriisiolukorras“ ja „veini kriisiladustamise toetus“ suhtes. Nende sätete eesmärk on tagada, et erakorraliste meetmetega järgitakse võimalikult täpselt määruses (EL) nr 1308/2013 sätestatud meetmete suhtes kohaldatavaid eeskirju. Rakendusmääruse (EL) 2020/600 artikli 2 lõikega 1 tehakse siiski ajutine erand rakendusmääruse (EL) 2016/1150 artikli 2 lõikest 1, lubades liikmesriikidel vajaduse korral lisada oma riiklikesse toetusprogrammidesse meetmeid või neid muuta. Selleks et tagada erakorraliste meetmete rakendamine samal viisil nagu mis tahes muu olemasolev toetusmeede, kohaldatakse rakendusmääruse (EL) 2020/600 artikli 2 lõiget 1 ka meetmete „veinide destilleerimine kriisiolukorras“ ja „veini kriisiladustamise toetus“ suhtes.
                  
               
                     (5)
                  
                  
                     Lisaks tuleb rõhutada, et meetmete „veini destilleerimine kriisiolukorras“ ja „veini kriisiladustamise toetus“ rakendusmääruse (EL) 2020/600 artikli 2 lõike 1 kohaldamisalast välja jätmine oleks olnud vastuolus meetmete eesmärgiga anda kriisiolukorras veiniturule kiireloomulist abi. Kui liikmesriikidel oleks takistatud teha muudatusi oma riiklikes toetusprogrammides konkreetselt nende kahe meetme puhul, lubades neil samas muuta mis tahes muud meedet, oleks see olnud vastuolus selge kavatsusega võimaldada liikmesriikidel kasutada neid meetmeid nii kiiresti ja sageli kui vaja.
                  
               
                     (6)
                  
                  
                     Nimetatud põhjustel komisjoni rakendusmäärus (EL) 2021/1785 (5) parandatakse rakendusmääruse (EL) 2020/600 artikli 2 lõiget 1, lisades selgesõnalise viite delegeeritud määruse (EL) 2020/592 artiklites 3 ja 4 sätestatud erakorralistele meetmetele alates 4. maist 2020.
                  
               
                     (7)
                  
                  
                     Komisjoni rakendusmäärusega (EL) 2021/78 (6) pikendati siiski rakendusmäärusega (EL) 2020/600 kehtestatud meetmete kohaldamist 2021. eelarveaastaks, asendades kõnealuse määruse artikli 2 lõike 1. Kõnealuses sättes ei viidata ka delegeeritud määruse (EL) 2020/592 artiklites 3 ja 4 sätestatud erakorralistele meetmetele. Seetõttu on asjakohane ka kõnealust sätet parandada.
                  
               
                     (8)
                  
                  
                     Seepärast tuleks rakendusmäärust (EL) 2021/78 vastavalt parandada.
                  
               
                     (9)
                  
                  
                     Vältimaks liikmesriikide karistamist, kes tegid 2021. eelarveaastal muudatusi oma riiklikes toetusprogrammides seoses delegeeritud määruse (EL) 2020/592 artiklites 3 ja 4 sätestatud erakorraliste meetmetega, tuleks käesolevat määrust kohaldada tagasiulatuvalt alates rakendusmäärusega (EL) 2021/78 tehtud asjaomase muudatuse kohaldamise kuupäevast.
                  
               
                     (10)
                  
                  
                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2021/78 parandus
            Rakendusmääruse (EL) 2021/78 artikli 1 lõikes 1 asendatakse rakendusmääruse (EL) 2020/600 artikli 2 lõiget 1 asendav tekst järgmisega:
            
               
                  „1.   Erandina rakendusmääruse (EL) 2016/1150 artikli 2 lõikest 1 võivad liikmesriigid seoses määruse (EL) nr 1308/2013 artikli 45 lõike 1 punktis a ja artiklites 46–52 ning komisjoni delegeeritud määruse (EL) 2020/592 (*1) artiklites 3 ja 4 osutatud meetmetega teha vajaduse korral 2020. ja 2021. eelarveaastal, kuid hiljemalt 15. oktoobril 2021 muudatusi veinisektorit käsitlevates riiklikes toetusprogrammides, nagu on osutatud määruse (EL) nr 1308/2013 artikli 41 lõikes 5.
               
            
         
         
            Artikkel 2
            Jõustumine ja kohaldamine
            Käesolev määrus jõustub Euroopa Liidu Teatajas avaldamise päeval.
            Määrust kohaldatakse alates 16. oktoobrist 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. oktoober 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  Komisjoni 30. aprilli 2020. aasta rakendusmäärus (EL) 2020/600, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega (ELT L 140, 4.5.2020, lk 40).
         
            (3)  Komisjoni 15. aprilli 2016. aasta rakendusmäärus (EL) 2016/1150, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad veinisektori riiklike toetusprogrammide osas (ELT L 190, 15.7.2016, lk 23).
         
            (4)  Komisjoni 30. aprilli 2020. aasta delegeeritud määrus (EL) 2020/592 ajutiste erakorraliste meetmete kohta, millega tehakse erand Euroopa Parlamendi ja nõukogu määruse (EL) nr 1308/2013 teatavatest sätetest ja nendega seotud meetmetest, et kõrvaldada puu- ja köögiviljasektoris ning veinisektoris COVID-19 pandeemiast põhjustatud turuhäired (ELT L 140, 4.5.2020, lk 6).
         
            (5)  Komisjoni 8. oktoobri 2021. aasta rakendusmäärus (EL) 2021/1785, millega parandatakse rakendusmäärust (EL) 2020/600 erandi osas, mis tehakse rakendusmääruses (EL) 2016/1150 seoses muudatustega veinisektori riiklikes toetusprogrammides (vt Euroopa Liidu Teataja lk 98).
         
            (6)  Komisjoni rakendusmäärus (EL) 2021/78, 27. jaanuar 2021, millega muudetakse rakendusmäärust (EL) 2020/600, millega kehtestatakse erand rakendusmäärustest (EL) 2017/892, (EL) 2016/1150, (EL) nr 615/2014, (EL) 2015/1368 ja (EL) 2017/39 seoses teatavate COVID-19 pandeemiast tingitud kriisi lahendamise meetmetega (ELT L 29, 28.1.2021, lk 5).